**ՀՀ Վայոց ձորի մարզի 2 հանրակրթական ուսումնական հաստատություններում իրականացված ստուգումների արդյունքների վերլուծություն**

 Ղեկավարվելով Հայաստանի Հանրապետությունում ստուգումների կազմակերպման և անցկացման մասին ՀՀ օրենքով և ՀՀ վարչապետի՝ 11.06.2018թ. № 729-Լ որոշմամբ հաստատված` ՀՀ կրթության տեսչական մարմնի կանոնադրության 10-րդ կետի 1-ին, 18-րդ կետի 7-րդ ենթակետերով, հիմք ընդունելով ՀՀ կառավարության 2018թ. հոկտեմբերի 4-ի N 1139-Ն որոշման 1-ին կետի 2-րդ ենթակետը, ՀՀ կրթության տեսչական մարմնի (այսուհետ՝ տեսչական մարմին) 2019 թվականի տարեկան գործունեության ծրագիրը և ստուգումների ժամանակացույցը՝ 2019 թվականի մարտի 11-15-ը ՀՀ Վայոց ձորի մարզի 2 հանրակրթական ուսումնական հաստատությունների կողմից հանրակրթության ոլորտում ՀՀ օրենքների և դրանց համապատասխան ընդունված նորմատիվ իրավական ակտերի պահանջների, պետական կրթական չափորոշիչների, կրթության իրավունքի, կրթական համակարգի սոցիալական երաշխիքների պահպանման նկատմամբ օրենքով սահմանված կարգով վերահսկողություն իրականացնելու, ինչպես նաև կրթական գործունեության ռիսկայնությունը վերլուծելու, գնահատելու, տվյալների բազա ձևավորելու նպատակով, ժամանակացույցի համաձայն իրականացվել են ստուգումներ` ըստ ՀՀ կառավարության 2018թ. հոկտեմբերի 4-ի N 1139-Ն որոշմամբ հաստատված N 2 հավելվածի ստուգաթերթերի (№ 1-8, 11), գործածելով նաև տեսչական մարմնի կառավարման խորհրդի 2018 թվականի սեպտեմբերի 7-ի որոշմամբ հաստատված ձևաթղթերը:

Ստուգմամբ ընդգրկվող ժամանակաշրջան է ընդունվել 2016 թվականի օգոստոսի 20-ից մինչև ստուգումն սկսելու օրը:

Ստուգումների արդյունքում 2 ուսումնական հաստատություններում էլ հայտնաբերվել են կրթության բնագավառը կարգավորող ՀՀ օրենսդրության պահանջների խախտումներ, կազմվել է 2 ակտ: Տեսչական մարմնի ղեկավարի կողմից 2 հաստատությունների տնօրեններին և 1 կառավարման խորհրդի նախագահի՝ համաձայն կարգադրագրերի, տրվել են հանձնարարականներ:

Ստուգումների արդյունքում պարզվել է.

**Եղեգնաձորի Հովհաննես Հովհաննիսյանի անվան թիվ 2 հիմնական դպրոց**

* 1. Դպրոցի տնօրենի՝ 04.09.2018թ. հ. 62 հրամանով անձն ընդունվել է աշխատանքի որպես գրադարանավար: Ավարտել է Երևանի Մովսես Խորենացու անվան **համալսարանը, նրան շնորհվել է ուսուցչի, մանկավարժության բակալավրի աստիճան՝ «Հայոց լեզու և գրականություն» մասնագիտությամբ:**
	2. 2018-2019 ուսումնական տարում դպրոցի սովորողների թիվը գերազանցում է լիցենզիայով հատկացված սահմանային թվին՝ տարրական՝ 284 սովորող (200-ի փոխարեն), հիմնական՝ 306 սովորող (208-ի փոխարեն):
	3. 2018-2019 ուսումնական տարվա Iա և Iբ դասարաններում սովորողների թիվը 36-ական է (II կիսամյակից):
	4. Դպրոցում իրականացվում է ռուսերենի խորացված ուսուցում, և 2018-2019 ուսումնական տարվա օրինակելի ուսումնական պլանով V դասարանի համար նախատեսված 1 ժամ դպրոցական բաղադրիչը հատկացվել է 3-րդ օտար լեզվին, սակայն 3-րդ օտար լեզվին օրինակելի ուսումնական պլանով նախատեսված է հատկացնել նվազագույնը 1,5 ժամ:
* 2018-2019 ուսումնական տարում VI և VII դասարաններում «Ազգային երգ ու պար» առարկային հատկացվել են 1-ական ժամեր «Ֆիզկուլտուրա» առարկայից, քանի որ VI և VII դասարանների համար նախատեսված 1,5-ական ժամ դպրոցական բաղադրիչն ամբողջությամբ հատկացվել է 3-րդ օտար լեզվին:

«Ազգային երգ ու պար» առարկայի և 3-րդ օտար լեզվի ծրագրային թեմաները լրացվել են լրացուցիչ խմբակների պարապմունքների ժամանակ:

**Սարավանի հիմնական դպրոց**

1. Ուսումնական հաստատությունում չի իրականացվել ներքին գնահատում:
2. Տնօրենը չի իրականացրել վերահսկողություն սովորողների գիտելիքների յուրացման որակի նկատմամբ:
3. Տնօրենի՝ 01.11.2018թ. N 19 հրամանով դպրոցի 2 ուսուցիչներ (ունեն համապատասխանաբար անգլերեն, գերմաներեն լեզուների և պատմության ուսուցչի որակավորում) նշանակվել են ռուսաց լեզվի ուսուցիչներ մինչև սահմանված կարգով թափուր տեղի համար հայտարաված մրցույթում հաղթող ճանաչված մասնագետի կողմից թափուր աշխատատեղը համալրվելը:
4. Դպրոցի խորհուրդը նիստերը չի գումարել կանոնադրությամբ նախատեսված ժամկետներում՝ ըստ հաստատված ժամանակացույցի:
5. Դպրոցի խորհուրդը չի հաստատել իր աշխատակարգը, չի քննարկել ներքին գնահատման արդյունքները:

**Խախտվել են հետևյալ իրավական ակտերի պահանջները.**

|  |  |
| --- | --- |
| **Կրթության բնագավառը կարգավորող ՀՀ օրենսդրության պահանջների խախտումներ** | **Ուսումնական հաստատության անվանումը** |
| **«Հանրակրթության մասին» ՀՀ օրենք** |
| ***11-րդ հոդվածի 1-ին մասի 8-րդ կետի պահանջ.*** *« Պետական ուսումնական հաստատության խորհուրդը որոշում է մասնակցել արտաքին գնահատման, քննարկում է ներքին և արտաքին գնահատման արդյունքները»:* | **Սարավանի հ/դ** |
| ***11-րդ հոդվածի 1-ին մասի 12-րդ կետի պահանջ.*** *«Պետական ուսումնական հաստատության խորհուրդը … հաստատում է իր աշխատակարգը»:* | **Սարավանի հ/դ** |
| ***34-րդ հոդվածի 2-րդ մասի պահանջ. «****Ներքին գնահատումը ուսումնական հաստատության կողմից իր գործունեության վերլուծությունն է։ Ներքին գնահատումն իրականացվում է տարեկան մեկ անգամ` մինչև նոր ուսումնական տարվա սկիզբը։ Ներքին գնահատմանը մասնակցում են վարչական և մանկավարժական աշխատողները, սովորողները և ծնողները»:* | **Սարավանի հ/դ** |
| ***34-րդ հոդվածի 3-րդ մասի պահանջ. «****Ներքին գնահատման հաշվետվությունը տնօրենը մինչև ընթացիկ տարվա սեպտեմբերի 5-ը ներկայացնում է ուսումնական հաստատության խորհրդին, ծնողական, աշակերտական և այլ գործող խորհուրդներին, ինչպես նաև ապահովում դրա հրապարակումը»:* | **Սարավանի հ/դ** |
| ***ՀՀ կառավարության 14.10.2010թ. «Հայաստանի Հանրապետության ընդհանուր ծրագրեր իրականացնող հանրակրթական ուսումնական հաստատության մանկավարժական աշխատողների պաշտոնների անվանացանկը և նկարագրերը հաստատելու մասին» N 1391-Ն******որոշման պահանջներ*** |
| ***XII բաժնի* *3-րդ* *կետի պահանջ.****Հանրակրթական ուսումնական հաստատության գրադարանավարի պաշտոնն զբաղեցնողը պետք է ունենա բարձրագույն (բակալավր, դիպլոմավորված մասնագետ, մագիստրոս) կամ միջին մասնագիտական կրթություն` համապատասխան որակավորմամբ կամ վերջին տասը տարվա ընթացքում գրադարանային կամ մանկավարժական (կամ ուսուցչական) գործունեության առնվազն երկու տարվա աշխատանքային ստաժ»:* | **Եղեգնաձորի թիվ 2 հ/դ** |
| ***ՀՀ կառավարության 25.07.2002թ. N 1392-Ն (փոփ. 15.07.2010թ. N 954-Ն) որոշմամբ հաստատված «Հայաստանի Հանրապետության պետական հանրակրթական ուսումնական հաստատություն» պետական ոչ առևտրային կազմակերպության օրինակելի կանոնադրության պահանջներ*** |
| ***41-րդ* *կետի պահանջ****․ «Խորհրդի նիստերը գումարվում են նրա նախագահի կողմից` առնվազն յուրաքանչյուր եռամսյակը մեկ անգամ»:* | **Սարավանի հ/դ** |
| ***48-րդ կետի 10-րդ* *ենթակետի պահանջ****․ «Դպրոցի տնօրենը իրականացնում է վերահսկողություն սովորողների գիտելիքների յուրացման որակի նկատմամբ»:* | **Սարավանի հ/դ** |
| ***ՀՀ կրթության և գիտության նախարարի 15.04.2013թ. N 396-Ն հրամանով հաստատված «Հանրակրթական ուսումնական հաստատության ուսուցչի թափուր տեղի համար մրցույթի******օրինակելի կարգի»* *պահանջներ*** |
| ***6-րդ կետի պահանջ*.**«*Թափուր տեղ առաջանալու օրվանից մինչև մրցույթը կայանալու, թափուր տեղը մրցութային կարգով չհամալրվելու կամ մրցույթի արդյունքում հաղթող չճանաչվելու դեպքում (անկախ պատճառներից), որոշակի ժամկետով պայմանագրով աշխատանքի կարող են ընդունվել համապատասխան մասնագիտական որակավորում ունեցող անձինք,…»****:*** | **Սարավանի հ/դ** |
| ***ՀՀ կրթության և գիտության նախարարի՝ 26.07.2018թ. հ. 800-Ն հրամանով հաստատված «Հանրակրթական հիմնական ընդհանուր պետական ծրագրեր իրականացնող հանրակրթական ուսումնական հաստատության 2018-2019  ուսումնական տարվա օրինակելի ուսումնական պլանների» պահանջներ*** |
| ***21-րդ կետի 2-րդ ենթակետի պահանջ****.«Հաստատության ընտրությամբ երրորդ օտար լեզու (բացի ռուսերենից և մյուս օտար լեզվից) կարելի է դասավանդել դպրոցական բաղադրիչի ժամաքանակի հաշվին՝ 5-9-րդ դասարաններում (շաբաթական 1.5 կամ 2 ժամ) և 10-12-րդ դասարաններում (շաբաթական 2 ժամ)՝ ախարարության կողմից հաստատված չափորոշիչների և ծրագրերի, ուսումնական գրականության հիման վրա, ուսուցման համար անհրաժեշտ պայմանների առկայության դեպքում»:* | **Եղեգնաձորի թիվ 2 հ/դ** |
| ***22-րդ կետի պահանջ****.«Հաստատության դասարանների միջին խտությունը սահմանվում է 25-30 սովորող՝ տարրական և միջին դպրոցի դասարանների համար … , ընդ որում, սովորողների թիվը տարրական և միջին դպրոցների դասարաններում չի կարող գերազանցել 35-ը….»****:*** | **Եղեգնաձորի թիվ 2 հ/դ** |
| ***ՀՀ ԿԳ նախարարի հրամանով դպրոցին տրված լիզենզիայի պայմանների խախտում:*** | **Եղեգնաձորի թիվ 2 հ/դ** |
| ***ՀՀ կրթության և գիտության նախարարի՝ 03.09.2015թ. հ. 760-Ա/Ք և 26.08.2016թ. հ. 831-Ա/2 հրամաններով հաստատված հանրակրթական հիմնական դպրոցի «Ազգային երգ ու պար» առարկայի ծրագիր (շաբաթական 1,5 դասաժամ, տարեկան 51 դասաժամ):***  | **Եղեգնաձորի թիվ 2 հ/դ** |

**Այսպիսով՝**

Դպրոցի տնօրենը՝

* չի իրականացրել ներքին գնահատում, ուստի ներքին գնահատման հաշվետվությունը մինչև ընթացիկ տարվա սեպտեմբերի 5-ը չի ներկայացրել դպրոցի խորհրդին, ծնողական, աշակերտական և այլ գործող խորհուրդներին **(Սարավանի հ/դ):**
* սահմանված կարգով չի իրականացրել մանկավարժական կադրերի ընտրությունը (համաձայն պաշտոնների անվանացանկի և պաշտոնի նկարագրի)՝ **Եղեգնաձորի թիվ 2 հ/դ, Սարավանի հ/դ (2):**
* չի իրականացրել վերահսկողություն սովորողների գիտելիքների յուրացման որակի նկատմամբ`**Սարավանի հ/դ**

Խախտվել են ուսուցչի թափուր տեղի մրցույթի կարգի պահանջները` **Սարավանի հ/դ (2):**

Ուսպլանի խախտումներ՝ **Եղեգնաձորի թիվ 2 հ/դ**:

Դասարանում սովորողների թիվը գերազանցում է ուսումնական պլանով սահմանված թվին՝ **Եղեգնաձորի թիվ 2 հ/դ:**

Խախտվել է դպրոցին տրված հանրակրթական ծրագրերով գործունեության լիցենզիայով սահմանված սովորողների համակազմի սահմանային տեղերի թիվը՝ **Եղեգնաձորի թիվ 2 հ/դ**:

Դպրոցի կառավարման խորհուրդը՝

* նիստերը գումարել է սահմանված կարգի խախտումով (**Սարավանի հ/դ),**
* չի հաստատել իր աշխատակարգը(**Սարավանի հ/դ),**
* չի քննարկել ներքին գնահատման արդյունքները **Սարավանի հ/դ:**

Իրականացված ստուգումների ընթացքում VII–IX դասարաններում տրվել են գրավոր աշխատանքներ «Հայոց լեզու», «Մաթեմատիկա» առարկաներից («Մաթեմատիկա» առարկայի առաջադրանքները կազմվել են ԳԹԿ-ի կողմից, «Հայոց լեզու» առարկայից` թելադրություն (նախորդ դասարանի անցած նյութին համապատասխան)): Միաժամանակ դպրոցներից վերցվել են աշակերտների նույն առարկաներից նախորդ տարվա ամփոփ գրավոր աշխատանքների գնահատականները:

«Հայոց լեզու» առարկայի թելադրության արդյունքներն այսպիսին են. VII դասարանի գրավոր աշխատանքին մասնակցած 50 սովորողներից (Եղոգնաձորի թիվ 2 հ/դ՝ 49, Սարավանի հ/դ՝ 1 սովորողներ) «գերազանց» են գնահատվել 3-ը (6%), «լավ»` 27-ը (54%), «բավարար»` 12-ը (24%), «անբավարար»` 8-ը (16%): Սարավանի հ/դ-ի 1 յոթերորդցին գնահատվել է «լավ»:

Եղեգնաձորի թիվ 2 հ/դ-ի գրավոր աշխատանքին մասնակցած VIII դասարանի 48 աշակերտներից «գերազանց» են գնահատվել 10-ը (21%), «լավ»` 20-ը (42%), «բավարար»` 12-ը (25%), «անբավարար»` 6-ը (12%): Սարավանի հ/դ-ում VIII դասարան չկա:

IX դասարանի գրավոր աշխատանքին մասնակցած 57 աշակերտներից «գերազանց» են գնահատվել 12**-**ը (21%), «լավ»` 13-ը (23%), «բավարար»` 16-ը (28%), «անբավարար»` 16-ը (28%): Սարավանի հ/դ-ի IX դասարանի սովորողները 3-ն են, բոլորը գնահատվել են «անբավարար»:

Այսպիսով , «Հայոց լեզու» առարկայի գրավոր աշխատանքին մասնակցած թվով 155 աշակերտներից «գերազանց» են գնահատվել 25-ը (16%), «լավ»` 60-ը (39%), «բավարար»` 40-ը (26%), «անբավարար»` 30-ը (19%):

Համադրելով նույն աշակերտների նախորդ տարվա «Հայոց լեզու» առարկայի ամփոփ գրավոր աշխատանքների գնահատականները ստուգումների ընթացքում տրված թելադրության արդյունքների հետ` ստացել ենք հետևյալ պատկերը.

|  |  |  |  |  |
| --- | --- | --- | --- | --- |
| Դասարան | Թելադրությունից«գերազանց» գնահատվածների %-ը | Թելադրությունից «անբավարար» գնահատվածների %-ը | Նախորդ տարվա ամփոփիչ գրավոր աշխատանքից «գերազանց» գնահատվածների %-ը | Նախորդ տարվա ամփոփիչ գրավոր աշխատանքից «անբավարար» գնահատվածների %-ը |
| VII | 6% | **16%** | 35% | **0%** |
| VIII | 21% | **12%** | 19% | **0%** |
| IX | 21% | **28%** | 27% | **0%** |

Մաթեմատիկայի գրավոր աշխատանքի արդյունքներն այսպիսին են.

VII դասարանի գրավոր աշխատանքին մասնակցած 54 աշակերտներից «գերազանց» են գնահատվել 2-ը (4%), «լավ»` 15-ը (28%), «բավարար»` 24-ը (44%), «անբավարար»` 13-ը (24%): Սարավանի հ/դ-ի 1 յոթերորդցին գնահատվել է «բավարար»:

«Հանրահաշիվ» առարկայից Եղեգնաձորի թիվ 2 հ/դ-ի գրավոր աշխատանքին մասնակցած VIII դասարանի 51 աշակերտներից «լավ» է գնահատվել 10-ը (20%), «բավարար»` 29-ը (57%), «անբավարար»` 12-ը (23%):

«Հանրահաշիվ» առարկայից IX դասարանի գրավոր աշխատանքին մասնակցած 61 աշակերտներից «գերազանց» են գնահատվել 11-ը (18%), «լավ»` 13-ը (21%), «բավարար»` 26-ը (43%), «անբավարար»` 11-ը (18%): Սարավանի հ/դ-ի IX դասարանի սովորողները 3-ն են, բոլորը գնահատվել են «անբավարար»:

Այսպիսով, «Մաթեմատիկա» առարկայի գրավոր աշխատանքին մասնակցած թվով 166 աշակերտներից «գերազանց» են գնահատվել 13-ը (8%), «լավ»` 38-ը (23%), «բավարար»` 79-ը (47%), «անբավարար»` 36-ը (22%):

Համադրելով նույն աշակերտների նախորդ դասարանի «Մաթեմատիկա» առարկայի ամփոփ գրավոր աշխատանքի գնահատականները ստուգումների ընթացքում տրված գրավոր աշխատանքի արդյունքների հետ` ստացել ենք հետևյալ պատկերը.

|  |  |  |  |  |
| --- | --- | --- | --- | --- |
| Դասարան | Մաթեմատիկայի գրավոր աշխատանքից«գերազանց» գնահատվածների %-ը | Մաթեմատիկայի գրավոր աշխատանքից«անբավարար» գնահատվածների %-ը | Նախորդ տարվա ամփոփիչ գրավոր աշխատանքից «գերազանց» գնահատվածների %-ը | Նախորդ տարվա ամփոփիչ գրավոր աշխատանքից «անբավարար» գնահատվածների %-ը |
| VII | 4% | **24%** | 26% | **4%** |
| VIII | 0% | **23%** | 18% | **0%** |
| IX | 18% | **18%** | 24% | **0%** |

Համեմատվել են ստուգման արդյունքում տրված գրավոր աշխատանքների միջին գնահատականներն ըստ առարկաների և դասարանների: Հայոց լեզու առարկայի թելադրության միջին գնահատականներն համեմատաբար բարձր Մաթեմատիկա առարկայի գրավոր աշխատանքի միջին գնահատականներից:

ՀՀ Վայոց ձորի մարզի նշված երկու դպրոցներում ստուգումների արդյունքում ձևավորված ռիսկայնության միավորներն ըստ ստուգաթերթերի ներկայացվում են ստորև բերված աղյուսակում.

|  |  |  |
| --- | --- | --- |
| **N** | **Ուսումնական հաստատությունը** | **Ռիսկայնության միավորը** |
| **1.** | **Եղեգնաձորի թիվ 2 հիմնական դպրոց** | **7,7** |
| **2.** | **Սարավանի հիմնական դպրոց** | **12,4** |

 **ՌԳՍՊՎԳ վարչություն**